સ્વતંત્રતાની લડાઈમાં એકના એક દીકરા રાજેન્દ્રને મોકલતાં લલિતાબાનું હૃદય ડગ્યું તો નહીં, પણ સ્વયં કાંટેલાં વસ્ત્રો જ પહેરવાં એવા નિયમ સાથે અખંડ ખાદીધારી લલિતાબાએ પોતે પણ સ્વાતંત્ર્યની લડાઈમાં જોડાઈ દીકરાને પ્રોત્સાહિત કર્યો. બાળ રાજેન્દ્ર અને કિશોર રાજેન્દ્રનું પાયાનું ઘડતર કરનાર લલિતાબાને જીવનભર માંદગી તો દૂર, એક છીંક પણ આવી હોય એવું ક્યારેય અમે જોયું નથી. રાજેન્દ્ર શાહને જ્યારે મહારાષ્ટ્ર રાજ્યનો પુરસ્કાર મળેલો ત્યારે, પુત્રને મળેલાં માનથી ફૂલીને ફાળકો થવાને બદલે, લલિતાબાનો કપડવંજથી મુંબઈ પોસ્ટકાર્ડ આવ્યો હતો – ‘આ તો હજી પાસેરામાં પહેલી પૂણી છે.’ નીતિ અને નિયમના આગ્રહી લલિતાબા વાંચન અને લેખનનાં પણ શોખીન હતાં, એ વાત કપડવંજના રહેવાસીઓથી છાની નથી. કપડવંજની લાઈબ્રેરી તરફથી યોજાતી નિબંધસ્પર્ધામાં લલિતાબા ભાગ લેતાં અને પ્રથમ પણ આવતાં. સારું વાંચન અને સંસ્કારની ગળથૂથી પીને ઉછરેલાં રાજેન્દ્રમાં ચિંતન અને મનનનું સિંચન થયું તથા ઘરમાં મા અને દીકરો એકલાં જ એટલે એકાંતપ્રિયતા સંજોગોએ આપી.